اؤزبکیستاندا سؤزلوک چالیشمالاری گئچمیشدن گونوموزه‌جه گوجلو اولوب. شوروی بیرلیگی داغیلمادان اؤنجه میلادی ۱۹۸۱-جی ایلده ایکی جیلدده «اؤزبک تیلینیڭ ایضاحلی لغتی» شوروی اؤزبکیستان خلق جمهوریتینین فنلر آکادئمیاسی نظارتینده نشر اولموشدور. میلادی ۱۹۸۳-جو ایلده فن نشریاتی طرفیندن «علیشیر نوایی اثرلری تیلینیڭ ایضاحلی لغتی» دؤرد جیلدده نشر ائدیلمیشدیر. آدیندان بللی اولدوغو کیمی بو سؤزلوکده توپلانان سؤزجوکلر بؤیوک تورک شاعیری امیر علیشیر نوایی اثرلریندن استخراج اولوبلار؛ اونون اۆچون ده چوخلو فارسجا و عربجه لغتلر بو سؤزلوکده یئر آلمیشلار. اؤزبک تورکجه‌سینده ایضاحلی سؤزلوکلردن علاوه قارشی آنلاملی سؤزلر سؤزلوگو، ائش آنلاملی سؤزلر سؤزلوگو و متجانس سؤزلر سؤزلوگو ده نشر اولموشدور. «اؤزبک تیلی آنتونیملرینیڭ ایضاحلی لغتی» میلادی ۱۹۸۰-جی ایلده اوقیتووچی نشریاتی طرفیندن یاییملانمیشدیر. اؤزبک دیلینین متجانس سؤزلر سؤزلوگو میلادی ۱۹۸۴-جو ایلده تاشکنت شهرینده اوقیتووچی نشریاتی طرفیندن نشر ائدیلمیشدیر. قارشی آنلاملی سؤزلر سؤزلوگو ایسه ۱۹۷۴-جو ایلده یئنه تاشکنتده و اوقیتووچی نشریاتی طرفیندن یاییملانمیشدیر. آدی سورولن سؤزلوکلره علاوه اؤزبک تورکجه‌سی ائتیمولوژیک سؤزلوگو ده ۲۰۰۰-جی ایلده نشر اولموشدور.